Dinsdagoggend: 13 Maart 2018 - Weather Forecasting for South Africa
Dinsdagoggend: 13 Maart 2018
Lyk nog nie erg nie, maar as die modelle korrek is gaan die volgende tropiese sikloon noord-oos van Madagaskar ontwikkel reeds so vroeg as môre. Die volgende naam op die lys is Eliakim. Dit gaan dalk die kans wees dat die manne daar in die noord-ooste van Botswana genoegsaam afdroog dat hulle op die lande kan kom….
Laat gisteraand het hier toe wraggies 1.8mm by my uitgekom in die noorde van PTA, maar ons bly ver agter Johannesburg, en nog baie ver weg van die norm vir Maart. Met die kanse nou baie goed vir die volgende tropiese sikloon al langs die ooskus af by Madagaskar is ook 'n aanduiding dat reënval verspreiding minder gaan word, nie glad geen kans dat daar een of twee hittestorms kan voorkom nie. Ons het egter nou 'n goeie reën stelsel nodig oor die binneland dat ons damme vol kan word voor winter toeslaan. Binne die geel lyne wat ek ingetrek het kan daar enkele storms ontwikkel vanmiddag en vannag, maar ai, ek dink nie dit kan veel wees nie.
Die suidelike dele van die Kaap is toe met mis vanoggend , die rede is die kuslaag wat daar deur beweeg. Die koue front suid-wes van die Kaap het min koue lug in sy stert maar dit is sekerlik nie onmoontlik dat daar weer 'n paar druppels kan voorkom as die front sy stert deur die Kaap swaai nie. Voor die kuslaag (oos van die laag) gaan dit vinnig opwarm vanaf PE tot die suidkus van KZN deur die dag, en in die proses soos die kuslaag langs die kus opskuif sal dit koeler en meer bewolk word vanuit die weste. Daar is ook enkele kolle met mistigheid oor die platorand en Laeveld vanoggend maar behoort vinnig weg te brand…
Dit is min of meer die storie vir nou, lekker dag….
Sakkie, jou voorspellings en interpretasie /verduideliking is briljant, baie dankie, my hoogtepunt van elke dag!